Peter Skaarup (DD), 2025-12-04:
Tak for ordet.
I Danmarksdemokraterne mener vi det samme, som vi hele tiden har ment i den her sag, nemlig, at der er behov for, at man får undersøgt sagen om Ahmed Samsam helt til bunds.
Det var også tilfældet før Højesterets dom, og vi mener også efter dommen, hvor Højesteret slog fast, at Ahmed Samsam faktisk arbejdede for danske efterretningstjenester, at det er en sag, det er vigtigt at få undersøgt nærmere.
Med Højesterets afgørelse står vi danskere jo med et dybt foruroligende indtryk af sagen.
Vi står med et klart billede af, at der har været fejl, og at der har været svigt på flere niveauer, og det var jo svigt, der endte med, at en dansk agent sad fængslet på et grundlag, der ikke er sandt, og det kan vi som lovgivere ikke leve med, det er ikke acceptabelt.
Derfor mener vi i Danmarksdemokraterne, at det er nødvendigt at få afdækket, hvilke beslutninger der blev truffet i sagen, og hvem der traf dem.
For det er faktisk ikke en lille sag, og det er altså vigtigt, at vi har retssikkerhed i Danmark, og at vi har en beskyttelse af borgere i Danmark, som kan blive udsat for sådan nogle ting her.
Det er en sag om tillid til staten, og det er en sag om tillid til vores myndigheder, som vi som danskere skal kunne stole på.
Sådan må det være, og derfor bakker Danmarksdemokraterne op om forslaget fra Granskningsudvalget om at få det her forløb undersøgt i en granskningskommission.
Når vi så siger det, er det jo også med en vished om, at efterretningstjenesternes arbejde aldrig fuldt ud vil kunne lægges frem i offentligheden, og det har vi meget stor forståelse for.
Men det er ikke en undskyldning for at vælge en model, som man har gjort her på forhånd, og afgrænse, hvad der må undersøges, og hvad der ikke må undersøges, og der synes vi, at det forløb, der har været omkring den undersøgelse – i anførselstegn – som regeringspartiernes ordførere nævner, har været under al kritik.
Det er en regering, som kigger på sig selv og sine egne ønsker, men lige netop i en sag som den her, som handler om retssikkerhed i Danmark, er det altså vigtigt, at man som regering kigger lidt ud over sig selv, og at man kigger lidt på, hvad de øvrige partier i Folketinget mener om sagen, og at man i stedet for at man murer sig inde i en krog, lytter.
Det, der skete, var jo så, at regeringen kun ønskede en undersøgelse i tilsynet med efterretningstjenesterne , som alene kan vurdere én ting, nemlig om der er sket noget ulovligt.
Men tilsynet kan jo ikke svare på, hvorfor det skete, og hvem der står bag beslutningen, og tilsynet kan ikke placere et ansvar, sådan som der i Folketinget er et stort ønske om at få gjort, og det er svært for os at forstå, hvorfor regeringen netop instisterer på lige præcis den her model.
Altså, hvad er det, der er så galt ved at række lidt ud og kigge på, hvad andre end en selv lige synes er det rigtige?
Jeg tillod mig så at prøve at få Socialdemokratiets ordførerl, hr. Christian Rabjerg Madsen, lidt på banen og forholde sig til andre undersøgelser.
For det er jo faktisk sådan, at man lavet andre undersøgelser end den her, hvor man har haft andre end Tilsynet med Efterretningstjenesterne til at være med.
Man har nemlig gennemført en i øvrigt meget lukket undersøgelse af Forsvarets Efterretningstjeneste, som i øvrigt også endte uden kritik, men hvor offentligheden stort set ikke fik indblik i det konkrete materiale bag konklusionerne, og det var egentlig helt tilsigtet.
For det var nogle ting, der var svære at give indsigt i, men man fik lavet en undersøgelse, hvor partierne kunne sige, at okay, her bliver vi dækket ind i forhold til de spørgsmål, der skal undersøges.
Hvorfor man ikke har gjort det, og hvorfor man stadig væk ikke gør det, og hvorfor man i regeringen heller ikke i dag kan give os noget som helst indtryk af, at man vil lytte til andre end sig selv, forstår jeg simpelt hen ikke.
Jeg forstår ikke, hvorfor vi i Danmark har en regering, der kun er regering for sig selv i stedet for at være regering for hele Folketinget og den danske befolkning.
Hvorfor har man en regering, der ikke lytter til det, som et stort mindretal i Folketinget mener?
Det forstår jeg simpelt hen ikke.